Papersnake/gushiwen huggingface dataset:
咏史
陈普（宋代）

曲盖华旗起益荆，幽州臣节独分明。汉家福分无周旦，天遣忠贤不习兵。
再寄曹明甫
李正民（宋代）

忆昔陵阳寓学时，登山临水共追随。并游志气青云近，投老光追白发垂。

顾我家无阿堵物，喜君门有宁馨儿。仍闻岁晚聊栖棘，愿访茅斋杜拾遗。
秋海棠和友人朱勿轩 其二
刘天谊（清代）

不争肥婢醉馀妆，甘寄墙阴作晚芳。马嵬秋风零落尽，还馀冷艳动人肠。
题杂画 其三 渭水非熊
程敏政（明代）

落日秋风渭水湄，天教西伯共心期。凭谁敢道鹰扬勇，鹤发渔翁有此奇。
开州盛山十二题 其十 绣衣石榻
冯山（宋代）

御史来山中，拂石当优游。非人勿据兹，恐为山神羞。
送崔载华、张起之闽中
刘长卿（唐代）

不识闽中路，遥知别后心。猿声入岭切，鸟道问人深。

旅食过夷落，方言会越音。西征开幕府，早晚用陈琳。
资中八首
范祖禹（宋代）

夷界荒山几万重，西穷月窟与天通。
何时汉使还持节，从此乘槎上碧空。
诸生和韵复吟三绝 其一
陆文圭（元代）

荒城戍卒打残更，道上无人天未明。一似衔枚蔡州去，只无鹅鸭混军声。
辛卯入杭呈王察判
陆文圭（元代）

古人糟粕在遗经，圣学非由积累成。
每向同中参孔释，时于异处别朱程。
一川水满源头活，半夜天高月色明。
下学工夫迟十载，小儒终是雾中行。
九日无酒书呈漕使韩伯修大夫
陈师道（宋代）

老大悲伤节物催，酒肠枯涸壮心灰。
惭无白水真人分，难置青州从事来。
倦笔懒从都市出，醉眸刚为麴车回。
黄花也似相欺得，坐对空樽不肯开。
出使在途所骑马死改乘肩舆将归长安偶咏…寄太原李相公
白居易（唐代）

驿路崎岖泥雪寒，欲登篮舆一长叹。风光不见桃花骑，

尘土空留杏叶鞍。丧乘独归殊不易，脱骖相赠岂为难。

并州好马应无数，不怕旌旄试觅看。
唐多令·明月可中庭
陈允平（宋代）

明月可中庭。萧萧络纬声。画阑秋、千树吹香。玉宇无尘凉似水，销不尽、许多清。
欲醉醉还醒。欲吟吟未成。拈金英、三嗅微馨。应有乘鸾天上女，随风露、下青冥。
柳枝
蒋坦（清代）

莫向长桥问柳枝，春风一夜绿丝丝。此身已苦多牵绊，肯为时人管别离。
过池州
翟溥福（明代）

昔年曾作青阳宰，今过池州百感俱。岂有仁恩濡小邑，空留宦迹入新书。

抚绥犹记三年久，暌别俄经一纪馀。遥望九华清可挹，卧云凝就谪仙居。
句
刘师道（宋代）

有路期奔月，无媒与嫁春。
龙虎台应制
马祖常（元代）

龙虎台高秋意多，翠华来日似鸾坡。天将山海为城堑，人倚云霞作绮罗。

周穆故惭《黄竹赋》，汉高空奏《大风歌》。两京巡省非行幸，要使苍生乐至和。
雪中报国寺访张有功不遇
王世贞（明代）

垂鞭叩古寺，寒玉满层柯。疑是梅花发，其如冰雪何。

美人旷孤馆，顾我重关河。忽有牟尼对，诸天离思多。
汉槐
潘咨（清代）

林宗墓前有古槐，远涂数舍见崔嵬。久共金茎语秋露，始见楼桑茁春雷。

风云翕霍二千载，邓林生死几荣萎。东溟浮筠光彩远，荆南冥灵风雪摧。

此木昂藏望霄汉，厚地耸秀青天垂。人言林宗手植此，矫矫万古扬清晖。

洵乎不朽皆有托，亦汝劲固能自为。修士风流尚如此，何况至道光台魁。

雩风杏雨敞天地，岱松雍柞秀苔莓。我来驱车过树侧，绿阴如山摇广陌。

长风澒洞天黛色，𨴹岩巉壑窥正黑。下疑根泉通沧海，上恐柯南有仙国。

株围十丈盘数亩，寄生如轮过百尺。织女中宵拂素机，孤鹤青冥回羽翼。

偃蹇风尘官道旁，世无斤斧岂汝力。穷山穹谷求大斲，班输旁卧不敢忆，即今已非梁栋用，傲兀冰霜不自惜。

孰云剪伐方为材，从容只信乾坤息。太原古村今亦存，欲争造化申絪缊。

栖迟篱落秀涂巷，九原无处依龙门。
宫词
王仲修（宋代）

春气融和万物佳，殿前仍有四时花。
宫人却爱山家景，松竹阴中碾建茶。
泛茅山东溪
储光羲（唐代）

清晨登仙峰，峰远行未极。江海霁初景，草木含新色。

而我任天和，此时聊动息。望乡白云里，发棹清溪侧。

松柏生深山，无心自贞直。
和谢吏部铁字韵三十四首·纪德十一首
邓肃（宋代）

四海纷纷筝笛耳，谁识子期志流水。
韵高调古自难酬，得意政须副墨子。
我公声价第一人，积薪居上笑不嗔。
但将佳句妙今古，逝变雕虫返太真。
孟轲尝续吾道绝，功与神禹论工拙。
先生今复回狂澜，岂减旌阳柱铸铁。
次韵范师道龙图三首 其三
赵抃（宋代）

钓叟高风冠古来，思贤令我意徘徊。当年高隐恬无事，应似春登老氏台。
南真观
谢谔（宋代）

人烟一簇古溪头，竹树低昂映碧流。
曳杖不知山路检，南真观里谒浮丘。
送袁元约出关兼寄袁自如监军
李云龙（明代）

君王东顾廑夷氛，义切同仇世莫闻。不谓书生能脱剑，远携荡子去从军。

心飞辽海千山月，气结胡天万里云。到日定传淝水捷，谢家兄弟不如君。
汎舟东郭观打鱼晚直雨
李锴（清代）

蒙气变萧晨，秋坰森万象。舍策理扁舟，容与淳𣶈瀁。

肃杀顺理侯，佃鱼快心赏。鳣鲔连兹乌，次第丽予网。

初焉乱蘋藻，歘吸凌菰蒋。犗饵何足投，蛟龙群震荡。

竭泽义所妨，忘筌理宁爽。凝阴盛亭午，寒雨洒莽苍。

生烟覆縠波，中流戛兰桨。涵虚纳澄照，抱寂应空响。

卓彼赤水游，眷焉怀象罔。
和东禅以李侍郎庵招 其二
释慧空（宋代）

敢将不出以为高，朽索其如六马何。赖有舀溪长柄杓，不妨霜月在松萝。
过万氏别院见旧题有感
吴达可（明代）

郭外寻春胜，幽怀浥酒卮。涧从峰外落，云向竹边移。

野客多新味，山僧半旧知。不堪追往事，日月逝如斯。
金丹诗诀 其五
陈楠（宋代）

四转红炉转四神，添符进火养胎精。龙虎绕炉争造化，巽风吹起水中灯。
督堰至岷下借馆南浦张叔全家临别惠以润石香
程公许（宋代）

飞幰轻舆御暖风，款门何中日憧憧。
芳荣满槛丹青丽，农秀当轩紫翠重。
石几拜嘉才径尺，云天无际挺孤峰。
更烦指似麻坛路，万壑千岩借一筇。
台城路 题随园图次陈实庵太史元鼎韵
薛时雨（清代）

钟山云冷骚坛寂，亭台废兴谁主。地拓清凉，天开画稿，点缀夕阳蔬圃。

啼猿学语。说往昔莺花，了无寻处。粉本重摹，个中幽径孰来去。

秋风回首旧梦，雅游裙屐集，丝竹曾谱。茂苑花阑，秦淮水咽，太息芜城同赋。

经年战鼓。间甚日陂塘，再盟鸥鹭。写入吟笺，望江南调苦。
吾庐和放翁即用其首句
施瑮（清代）

吾庐虽小亦佳哉，镇日人稀径自苔。山鸟声依风色入，庭花影共月光来。

笔床茶灶随钱办，药圃瓜畦逐岁开。况是谢公楼不远，梦余聊复笑衔杯。
烛影摇红·春小寒轻
张榘（宋代）

春小寒轻，南枝一夜阳和转。东君先递玉麟香，冷蕊幽芳满。应把朱帘暮卷。更何须、金猊烟暖。千山月淡，万里尘清，酒樽经卷。楼上胡床，笑谈声里机谋远。甲兵百万出胸中，谁谓江流浅。憔悴狂胡计短。定相将、来朝悔晚。功名做了，金鼎和羹，卷藏袍雁。
白沙赴诏
李辅（明代）

曾向江门弄钓丝，海风吹浪泼蓑衣。忽惊天子黄麻诏，打破先生白鹭矶。
幽居院
陆游（宋代）

久堕尘沙里，幽寻始此行。
侵云千嶂合，披草一僧迎。
藓润泉时滴，崖倾竹倒生。
登高忽平旷，回首失峥嵘。
老矣犹孤客，归哉念耦耕。
结庐殊未定，此地颇关情。
寓居有怀
寇准（宋代）

疏林频落叶，孤僻继离骚。
独坐闻鸿远，闲吟见月高。
梦回更自永，思苦夜何劳。
寂寂西郊内，披衣听海涛。
题老悟画卷四首
裘万顷（宋代）

谡谡风前荷叶枯，摇摇霜后蓼花疎。
舂鉏旧有江湖约，数辈相依正要渠。
自述
杜荀鹤（唐代）

四海欲行遍，不知终遇谁。用心常合道，出语或伤时。

拟作闲人老，惭无识者嗤。如今已无计，只得苦于诗。
灵台诗
班固（两汉）

乃经灵台。
灵台既崇。
帝勤时登。
爰考休征。
三光宣精。
五行布序。
习习祥风。
祁祁甘雨。
百谷蓁蓁。
庶草蕃庑。
屡惟丰年。
于皇乐胥。
留别民事堂
王十朋（宋代）

二年宦东州，民事了无补。俯仰愧斯堂，何以报明主。

故家萧峰下，归耕及春雨。平生畎亩心，感槩聊自许。
送翟司业赴南康 其二
黄裳（宋代）

国子先生行最淳，红颜犹足照青春。神仙庐下分符远，父老乡中衣锦新。

画舸欲飞初得雨，烦襟如洗乍离尘。从来官职清于水，好为江山作主人。
题龙岩额有赋
顾璘（明代）

苍崖积铁古，中空若天开。轩豁容万夫，窈曲千丈回。

不知寒泉容，潺湲自何来。向非神龙力，山鬼空虺隤。

石田莽重叠，上有仙人台。淋漓湿元气，玉黍长蓓蕾。

青春始来游，桃花映樽罍。主人邀痛饮，酣歌日西颓。

独扫菁茅帚，书破岩上苔。巨灵拍掌笑，大劫俱扬灰。

吾意在山容，短长安计哉。
登城楼望西山作
张九龄（唐代）

城楼枕南浦，日夕顾西山。
宛宛鸾鹤处，高高烟雾间。
仙井今犹在，洪厓久不还。
金编莫我授，羽驾亦难攀。
檐际千峰出，云中一鸟闲。
纵观穷水国，游思遍人寰。
勿复尘埃事，归来且闭关。
生查子
孙光宪（五代）

寂寞掩朱门，正是天将暮。暗澹小庭中，滴滴梧桐雨¤

绣工夫，牵心绪，配尽鸳鸯缕。待得没人时，偎倚论私语。

暖日策花骢，亸鞚垂杨陌。芳草惹烟青，落絮随风白¤

谁家绣毂动香尘，隐映神仙客。狂杀玉鞭郎，咫尺音容隔。

金井堕高梧，玉殿笼斜月。永巷寂无人，敛态愁堪绝¤

玉炉寒，香烬灭，还似君恩歇。翠辇不归来，幽恨将谁说？

春病与春愁，何事年年有。半为枕前人，半为花间酒¤

醉金尊，携玉手，共作鸳鸯偶。倒载卧云屏，雪面腰如柳。

为惜美人娇，长有如花笑。半醉倚红妆，转语传青鸟¤

眷方深，怜恰好，唯恐相逢少。似这一般情，肯信春光老。

清晓牡丹芳，红艳凝金蕊。乍占锦江春，永认笙歌地¤

感人心，为物瑞，烂熳烟花里。戴上玉钗时，迥与凡花异。

密雨阻佳期，尽日凝然坐。帘外正淋漓，不觉愁如锁¤

梦难裁，心欲破，泪逐檐声堕。想得玉人情，也合思量我。
和虞智父登金陵清溪阁
徐珩（唐代）

叶脱林梢处处秋，壮怀易感更登楼。
日斜锺阜烟凝碧，霜落秦登水慢流。
人似仲宣思故国，诗如杜老到夔州。
十年前作金陵梦，重抚栏干说旧游。
常父寄半夏
孔平仲（宋代）

齐州多半夏，采自鹊山阳。累累圆且白，千里远寄将。

新妇初解包，诸子喜若狂。皆云已法制，无滑可以尝。

大儿强占据，端坐斥四旁。次女出其腋，一攫已半亡。

须臾被辛螫，弃馀不复藏。竞以手扪舌，啼噪满中堂。

父至笑且惊，亟使啖以姜。中宵方稍定，久此灯烛光。

大钧播万物，不择窳与良。虎掌出深谷，鸢头蔽高冈。

春草善杀鱼，野葛挽人肠。各以类自播，敢问孰主张。

水玉名虽佳，神农录之方。其外则皎洁，其中慕坚刚。

奈何蕴毒性，入口有所伤。老兄好服食，似此亦可防。

急难我辈事，感惕成此章。
送大德讲时河东徐明府招
郎士元（唐代）

远近作人天，王城指日边。宰君迎说法，童子伴随缘。

到处花为雨，行时杖出泉。今宵松月下，开阁想安禅。
红豆曲
屈大均（明代）

江南红豆树，一叶一相思。红豆尚可尽，相思无已时。
同张惟送霍总（一作送崔总赴池州）
武元衡（唐代）

春风箫管怨津楼，三奏行人醉不留。

别后相思江上岸，落花飞处杜鹃愁。
南岳万年松
徐照（宋代）

所高无二丈，盘折数枝悬。
两树死一树，多年言万年。
节坚全化石，根蠹半盛泉。
便可招琴悟，相同把笔传。
以梅送王尉
方岳（宋代）

才有骚情例合癯，只销清供老伊蒲。
孔方兄自非吾党，木上座堪寻酒徒。
寄子梅花逢驿使，败人诗兴苦催逋。
夜寒梦到西窗竹，明月一床冰一壶。
塞垣春（大石）
周邦彦（宋代）

暮色分平野。傍苇岸、征帆卸。烟村极浦，树藏孤馆，秋景如画。渐别离气味难禁也。更物象、供潇洒。念多材浑衰减，一怀幽恨难写。

追念绮窗人，天然自、风韵娴雅。竟夕起相思，谩嗟怨遥夜。又还将、两袖珠泪，沈吟向寂寥寒灯下。玉骨为多感，瘦来无一把。
秋日杂兴十五首 其十三
何景明（明代）

苍凫携子戏波澜，懒惰轻鸥不下滩。白鹭照影秋塘里，似尔心情亦太安。
九月初十日值宿玉堂七绝
刘克庄（宋代）

西山遗业付门人，岁晚推迁接后尘。
彩笔梦中先索去，不知持底作词臣。
与江夏尹饯于舍人于黄鹤楼
徐祯卿（明代）

未有干戈地，能令栋宇全。乾坤馀壮观，荆楚郁山川。

鹤唳寥天迥，江深禹庙前。舟樯控南北，节镇此旬宣。

令尹乘时暇，使君同祖筵。炎蒸飘不到，虚爽境何偏。

乃继登临迹，空怀作者贤。风烟一回首，今古共凄然。

握手将安适，经秋未拟旋。迢迢沙际月，遥忆桂阳船。
甲午岁除即事二首初被聘召之命末章感遇述怀 其一
程公许（宋代）

行年半百又加三，隔一宵还一岁添。丘壑甚惭心赏误，轩裳可与道情兼。

酦醅酒熟频𣂏玉，耐冷灯青密下帘。绝爱缃梅开较晚，雪晴要我日巡檐。
忆鹤
白玉蟾（宋代）

洞里不知城市改，人间再到子孙非。
有谁尚自看华表，何处如今叫令威。
食笋
陈与义（宋代）

竹君家多材，楚楚皆席珍。
成行着锦袍，玉色映市人。
惠然集吾宇，老眼檐光新。
麯生亦税驾，共慰藜藿贫。
不待月与影，三人宛相亲。
可怜管城子，头秃事苦辛。
按谱虽同宗，闻道隔几尘。
诗成聊使写，一笑惊比邻。
句
谌祜（宋代）

茂陵秋草不如钱，老尽日光行宇宙。
太伯庙
蒋堂（宋代）

太伯何为者，不以身为身。
逊避天下位，奔走勾吴滨。
隐德照来世，遗祀传斯民。
吁此廉让国，合生廉让民。
建业书事
韩元吉（宋代）

千载西州路，何人不此行。
山横桃叶流，江动石头城。
天阙云端耸，秦淮雨后清。
敢论风景异，举目笑平生。
春日作
许必胜（宋代）

雨过验庭树，始知春气迁。
造化不相限，随意成斑斓。
蒙蒙一寸枝，新故伤其间。
四时递相见，花叶了不閒。
安能待头白，然后凋朱颜。
阳春久断绝，梦想见弓弯。
醉后发高唱，独句请莫删。
不贵文字奇，贵使耳目顽。
从来贤智出，不与庸俗关。
性情通草木，羞辨魑魅奸。
周道满荆棘，歧路盈海寰。
举足何所蹈，归去天台山。
雨夜有怀张季长少卿
陆游（宋代）

放翁虽老未忘情，独卧山村每自惊。
鼎鼎百年如电速，寥寥一笑抵河清。
梅初破藟行江路，灯欲成花听雨声。
正用此时思剧饮，故交零落怆余生。
次韵外舅黄虞卿为爱山园好八首 其二
喻良能（宋代）

为爱山园好，芳篱占一涯。自耘三径草，不断四时花。

柳絮风中雪，芙蓉水上霞。银潢何处是，不拟问仙槎。
十二月七日病题四首 其三
赵蕃（宋代）

一代数百年，作者不数人。桃李非不芳，梅花独清真。

是故吾党士，爱之踰等伦。诗成欲何属，目断楚江滨。
春晚
刘敞（宋代）

芳菲不少住，白日定空长。庭树暗新绿，春衣生晚凉。

悠悠向时节，细细到壶觞。谁使风前絮，来参醉后狂。
壬辰天申节赴平江锡燕因怀去年以侍臣摄事捧御杯殿上赋二小诗 其二
范成大（宋代）

天中伞动玉舆来，万岁三声彻九街。想见牙床当殿过，舜裳云委拜尧阶。
拟寒山寺 其七
释怀深（宋代）

世上多杀生，遂有刀兵劫。负命杀汝身，欠财焚汝宅。

离散汝妻子，曾破他巢穴。影响各相似，洗耳听佛说。
怀寄周元翁十首
贺铸（宋代）

周郎强仕年，药石甘苦口。
得无耗天和，汤剂御衰朽。
空华与□色，种种竟何有。
妄爱温柔乡，荡然不回首。
坐令松桂姿，凋脆等蒲柳。
幸勿易斯言，前车镜湖叟。
赠别金三资舫
刘开（清代）

相知乐今夕，华月共芳筵。宁知君见爱，乃在三载前。

鸾鹤本同君，不计时后先。感君期我厚，起坐为流连。

旨酒有余欢，何必罗清鲜。天寒气萧瑟，倏忽驹影迁。

流云未得归，竟与回风旋。此行君莫惜，江水深无极。
次韵陶宫保偕同人登东海云台山之作 其二
朱珔（清代）

历历星辰恍可扪，群峦拱侍作儿孙。循图古每侨青冀，揽景天难辨旦昏。

骈顶之间谁立极，亶洲以外此为门。崎岖莫畏邛崃坂，报国心同叱驭尊。
经行岚州
杜审言（唐代）

北地春光晚，边城气候寒。
往来花不发，新旧雪仍残。
水作琴中听，山疑画里看。
自惊牵远役，艰险促征鞍。
人日由蕲水过黄州长堤四十里马上晴望
欧大任（明代）

蕲春城在楚云间，策马冲寒问五关。积雪消时浠水树，乱峰明处汝州山。

石头古渡孤舟急，樊口疏钟一鸟还。记取天涯过人日，莫愁双鬓易成班。
秋思
黄庭坚（宋代）

柴门扃兮，牛羊下来其已久。
四壁立兮，蛩螿太息不可听。
夜冉冉兮斗魁委柄若授人，天寥寥兮河汉风浪西南倾。
山川悠远兮，谁独不共此明月。
维德人不见兮，采薇蕨于江之南。
风露寒兮，薇蕨既老而苦涩。
江道险难兮，不知先生之何食。
往予窥道而见兮，俯甘井以解渴。
天地施我生兮，先生厚我德。
水波无津兮，即拯我舟杭。
路微径绝兮，又翦我荆棘。
秉道要而置对兮，一与而九夺。
曾不更刀兮，破肯綮於胸中。
湛湛兮如长江之吐月，霏霏兮若旋盘之落屑。
会鉏鋙於一堂兮，曾不侮予以色辞。
星翻翻其争光兮，观北斗之运四时。
维回首之日浅兮，又穿鼻而伏皂。
乘流下兮，忽不自识其阙遗。
悲去日之既往兮，爱是日之方来。
有玉於橐兮，师以为王所之□□□□不谟献之，维令之莫予琢之。
起望天极南兮，□□□□予马。
恐蓍龟之远兮，入鲍肆不知其化。
子歌犁□□余心兮，为而三叹其一和。
微子之昌言兮，殆莫振余过。
已矣乎，芳兰无泽兮岁遒，众芳歇兮曷予佩之求。
绝万里兮吾以子牛，横大川兮吾以子舟。
窃悲吾子之多暇日兮，愁嗟黄落如郢客之见秋。
与胡子安眺云林
方岳（宋代）

共搜括中奇，邂逅瘦筇两。
溪甘茶自香，雪尽梅更爽。
砚寒了佳娱，林迥答幽响。
日暮僧不归，山云自来往。
初入试院
柳子文（宋代）

跫然虽复喜斯行，开豁拘怀赖俊英。上国擢材初改辙，众心督战亦乘城。

何时奏籍瞻霜简，且复安眠听雨声。异日尚容休沐会，未惭相约太癯生。
偈五十三首 其三十一
释克勤（宋代）

杀人刀，活人剑。上古之风规，亦是今时之枢要。言句上作解会，泥里洗土块。

不向言句上会，方木逗圆孔。未拟议，已蹉过。正拟议，隔关山。

击石火，闪电光。搆得搆不得，未免丧身失命。苦瓠连根苦，甜瓜彻蒂甜。
送赵德庄右司赴江东漕八首
曾协（宋代）

乡来远门墙，引睇想光辉。
宦游偶相值，间关得因依。
都门送星轺，依然寸心违。
勿为贾胡留，速书李子归。
千叶水仙花
杨万里（宋代）

薤叶葱根两不差，重蕤风味独清嘉。
薄揉肪玉围金钿，浅染鹅黄剩素纱。
台琖元非千叶种，丰容要是小莲花。
向来山谷相看日，知是他家是当家。
石碛汉高帝庙
华镇（宋代）

黄屋何曾驻未央，十年关外蹀寒霜。灵祠今日秋江上，门锁丹枫似楚王。
汉宫春（秘书弟家赏红梅）
刘克庄（宋代）

青女初晴，向丑梢枯干，幻出妍姿。休烦苑吏翦彩，别有神司。东皇太乙，敕瑶姬、淡傅胭脂。还似得、华清汤暖，薄绡半卸冰肌。

应笑楚宫痴绝，略施朱则个，便妒蛾眉。唐人更无籍在，浪比红儿。祥云难聚，且丁宁、铁笛轻吹。拼醉倒，花间一霎，莫教绛雪离披。
读刘丈元畸四传戏题二首 其二
周孚（宋代）

知音止老柳州，如君亦奚斯流。真复烦管城子，端不数下邳侯。
赠进士叶授
释智圆（宋代）

旅迹飘然与俗分，动时高价逐新文。
寄眠僧舍扃秋雨，牵梦家山隔海云。
学慕丘轲方共语，道归杨墨任离群。
名场好应同人举，垂拱明堂有圣君。
菩萨蛮
赵彦端（宋代）

佩环解处妆初了。翠娥玉面金钿小。萼绿本仙家。

天香谁似他。芳心真耐久。度月长相守。岁晚未能忘。相期云水乡。
别离情所钟十二章章四句送定叟弟之官严陵
张栻（宋代）

巍巍孤高亭，念我昔所喟。
子也时一登，千载起立志。
千秋岁·薰风散雾
王之道（宋代）

薰风散雾。帘幕清无暑。萱草径，荷花坞。幽香浮几席，秀色侵庭荷。微雨过，绿杨枝上珠成缕。双燕飞还语。似庆良辰遇。酾美酒，烹肥羜。何妨饮且醉，共作斑衣舞。人竟报，蟠桃已实君知否。
咏花蝶诗
温子升（魏晋）

素蝶向林飞，红花逐风散。花蝶俱不息，红素还相乱。

芬芬共袭予，葳蕤从可玩。不慰行客心，遽动离居叹。
寄胡雪江吟舍
王镃（宋代）

萧萧叶落响风枝，隔壁无情笛又吹。
一缕碧烟灯烬落，主人眠熟客醒时。
旅中杂兴五首
赵蕃（宋代）

英英深林兰，发发不自閟。
谁遣入市门，樵夫强解事。
渠虽赏芬芳，我自羞妩媚。
怀哉山中人，纫结参佩璲。
杏花
陆游（宋代）

江城开岁风雨频，闭合不出俄经旬；忽逢国艳带卯酒，坐觉天地无余春。
芳敷正当晨露重，盛丽欲擅年华新。
数株欹斜傍山驿，一簇深浅临烟津。
徘徊跋马不忍去，只恐飘堕随车尘。
念当载酒醉花下，破晓啼莺先唤人。
题宜兴迎华驿
佚名（宋代）

家问不来秋夜长，白鸥眠处倚牙樯。
风摇湖水动山影，天压陇云低雁行。
菊老过时犹嚼蕊，鱼逃无水尚鸣榔。
洗兵马诏何时下，免遣农夫坐女墙。
清江散人为林孔逸写前林过雨图
王恭（明代）

清川带长林，雨后宜水木。澹沲天影寒，孤光霁人目。

归云澹空天，虚窗响悬瀑。日夕山气佳，心閒道机熟。

烟际下遥钟，西岩数峰绿。
途次三绝
寇准（宋代）

沙阔戍楼迥，风高边日清。
迟迟驱疋马，何处问归程。
元会
杨杰（宋代）

岁令春为首，人君德体元。宸居太极殿，星拱紫微垣。

历运千龄太，梯航万里奔。同时禀正朔，大号一乾坤。

谋野曾绵蕞，沿波未涤源。典章归独断，期会肃常尊。

礼乐谐虞舜，师儒陋叔孙。曲台司肄习，执法纠哗諠。

旧史精穷讨，非经不引援。殊疆今辐辏，古辙此还辕。

陛峻黄麾建，旗张直盖屯。地图包海画，庭燎彻宵燔。

班位分贤戚，铜玑定晓昏。仙盘凝沆瀣，禁漏泻潺湲。

呼旦传鸡唱，填街列虎贲。六军衣锦绣，八骏辔玙璠。

绶采由官别，冠梁以秩论。国容修卤簿，武事设櫜鞬。

鼓吹依宫架，关扃辟路门。簴文雕猛鸷，路饰缋蟠蜿。

牙瑑中严版，珠联告止幡。金床置符宝，土贡杂瑶琨。

百辟稽名实，诸王固屏藩。立墀隆辅弼，述职简要番。

省寺兴颓敝，材能慎选抡。班齐序鸾鹭，仗转骇鲸鲲。

圭镇唐仪易，袍纱汉制存。鞘鸣龙扇合，帘卷兽烟喷。

陟降天威重，颙昂玉色温。泰平安可象，造化本何言。

悦豫阴阳盛，渊深宇宙吞。江河宗渤海，山岳望昆崙。

牍奏龟麟应，书先稼穑繁。历阶臣委佩，宣诏使临轩。

进有称觞庆，初无解剑烦。南山赋周雅，北斗揖尧樽。

济济华夷抃，雍雍信义惇。登歌形瑞物，旅舞异梨园。

翠凤闻箫集，朱熊负案蹲。四清备钟磬，二律下匏埙。

宠锡需云泽，均沾湛露恩。拜吟三夏享，饔盛九牢飧。

受觯充醇醴，加肴饫熟蹯。摰勤供雁雉，羞洁具蘋蘩。

布治从丹阙，怀仁感陆浑。祥光腾广坐，和气冒陈根。

蓬岛风长习，扶桑日向暄。前楹秀芝草，阿阁长雏鹓。

社稷生灵福，邦家政教敦。年年朝溥率，基业壮中原。
立春前一日雪中访乌程宰李君俞寻有诗见贶依
梅尧臣（宋代）

粉絮先春拂面翔，临风跃马到君堂。
县民将喜土膏起，令尹未惊农事忙。
疾呼小吏具山酌，便欲尽醉为诗狂。
我牵尘俗不得久，何意更烦投夜光。
张左丞挽歌二首
李端（唐代）

素旆低寒水，清笳出晓风。鸟来伤贾傅，马立葬滕公。

松柏青山上，城池白日中。一朝今古隔，唯有月明同。

祸集钩方失，灾生剑忽飞。无由就日拜，空忆自天归。

门吏看还葬，宫官识赐衣。东堂哀赠毕，从此故臣稀。
成都遨乐诗二十一首·七月六日晚登太慈寺阁
田况（宋代）

万里银潢贯紫虚，桥边螭辔待星姝。
年年巧若从人乞，未省灵恩遍得无。
禅人并化主写真求赞
释正觉（宋代）

江湖之秋，清入双眸。
草木之春，温生两唇。
髑髅眉底自照眼，赤肉团上无位人。
门门得用，薄艺随身。
观身因缘，芭蕉不坚。
悟世幻化，木槿之谢。
舒丛林之气兮时节长春，分密室之灯兮光明不夜。
应物现形，见闻闲暇。
昭君怨
陈继儒（明代）

记得东坡老叟，莫负清明重九。今日正重阳，菊花黄。

花插满头归去，落日前村枫树。树里唱歌声，钓渔人。
上巳篇叠旧韵
弘历（清代）

玉衡转璿玑，杓指巽方月。生气既云盛，阳德毕宣发。

间关好鸟翔，春涨蘸轻杨。藓坂绿冉冉，华圃红裳裳。

良辰值脩禊，伊古华光宴。徘徊赓旧吟，难驻迅风电。

伫望雨丝飞，谁赏韶阳辉。翘首赋云汉，宵衣披月帷。

乐彻阳阿奏，漫泛曲流酎。隔松响丁丁，听报申牌漏。

即事意鲜欣，讵能净六尘。山花应笑我，输与去年春。
偈一百二十首 其一一四
释怀深（宋代）

牵率归来口懒开，婆娑重陟旧猊台。孤云本是无心物，又被东风拘管来。
七月十四日夜大雨彻晓方止田家云早晚禾自此
虞俦（宋代）

夜雨倾盆捣瓦沟，檐声汹涌碎江流。
安眠一枕西窗晓，饱饭十江南亩秋。
老火熏天已无迹，频年赤地更谁忧。
起来喜拨床头甕，却待今宵月满楼。
导引·乘云英圣
佚名（宋代）

乘云英圣，千载仰皇灵。垂法蔼朝经。禹金熔范肖仪刑。日角焕珠庭。琳宫翠殿凤文屏。迎奉庆安宁。孝思瞻谒荐惟馨。诚悫贯青冥。
贺观文富公迁职
韩琦（宋代）

秘殿班崇极迩联，九重思旧及高贤。虽知荣宠公非乐，且喜孤忠帝尚怜。

惠物裤襦联一境，得时霖雨即敷天。万方翘首皋夔入，待见唐虞致治年。
书斋十咏 其二 剪刀
刘子翚（宋代）

错落双刀合，晶荧百鍊光。剪裁皆在手，终不露锋铓。
数醉
李流谦（宋代）

清秋无所为，遇酒量地醉。
醉则遗形骸，兀然外天地。
尘世多得失，古事有兴废。
更复不快饮，徒为乱人意。
屈原贵独醒，贾谊每流涕。
二子竟中夭，惜哉且自弃。
苍苔晚雨湿，红叶北风厉。
乐乡聊可谋，悲秋岂吾志。
酬刘柴桑
陶渊明（魏晋）

穷居寡人用，时忘四运周。
门庭多落叶，慨然知已秋。
新葵郁北牖，嘉穟养南畴。
今我不为乐，知有来岁不？
命室携童弱，良日登远游。
念奴娇（建安饯交代沈公雅）
赵彦端（宋代）

棠阴绿遍，正金菊芙蓉，争放时节。满路歌谣民五袴，底事逢车催发。结彩成门，攀辕卧辙，何计留连得。故园花柳，尽成憔悴难说。

今夜祖席邮亭，主人来日，已是朝天客。旌旆匆匆从此去，□赏□湖风月。眷恋无因，笑啼不敢，那忍伤轻别。清□难驻，一杯聊送行色。
波罗道院 其二
刘介龄（明代）

神仙洞壑隐江城，倏忽风雷变化成。挥剑试看龙可役，吹笙时有鹤来迎。
西江月 秋暮，简友人索酒
谢应芳（元代）

老大无人青眼，凄凉柰尔黄花。秋来杯酌断流霞。兀对江山如秋。梦里去寻东老，觉来欲唤西家。山童羞说未能赊。报道点茶来也。
留别荣茂实侍郎
曾几（宋代）

老为吴会客，耆旧不相忘。
政以牛马走，曾陪鹓鹭行。
千年书穴在，六月镜湖凉。
从此登临地，回头忆侍郎。
有送生鸠者放之使去
赵鼎（宋代）

山林是处有依栖，及此秋晴唤妇归。随分谋生何厌拙，莫因饮啄傍人飞。
送苏伯诚编修佥江西宪司提学
王鏊（明代）

严生久厌承明直，杨亿俄成乞外书。庭内九皋伤局趣，驾前千里范驰驱。

润身岂必文章事，妙悟多从点化初。榱桷栋梁他日事，长安索米却惭予。
横山八景 其六 集胜亭
孙承恩（明代）

景物杂前陈，应接每不及。居然此亭中，一齐尽收拾。
次韵方夏日五首时渠在禹溪余乃居福严 其二
释德洪（宋代）

声华籍甚浙东西，胸次玲珑绝坎蹊。那料南来遭白眼，强颜腰作偃松低。
和资守许泽翁见寄
韦骧（宋代）

十年为别只逡巡，喜见来篇墨色新。且解征鞍同一醉，异乡难遇故乡人。
杂诗四首 其二
曾巩（宋代）

日磾断内讨，坐享七世荣。霍光徇所爱，两忘家与名。

卓阔俱抗志，纤微独纡情。得失万世视，长令壮夫惊。
再和二首 其二
韦骧（宋代）

春归虽斗顿，寒去尚裴回。已放沙茸草，犹将雪掩梅。

清吟陵鲍谢，高谊薄陈雷。倘缓西行兴，芳筵愿数开。
示侄
钱舜选（宋代）

才过中年百念轻，独于风月未忘情。
贫将入骨诗方好，事不萦忘梦亦清。
万卷难图金马贵，一篷当与白鸥盟。
幸然不作诸侯客，犹恐江湖说姓名。
送程给事知越州
周直孺（宋代）

三吴冠盖并驱弛，名德如公亦已稀。
胥口沈珠唐相事，会稽怀绶汉臣归。
光华书绣家山近，浩荡秋风画鷁飞。
十万疲民待仁政，未应祗为脍鲈肥。
松花
韩淲（宋代）

松花千树发轻黄，乍暖风来细细香。但是游蜂喧过午，不知飞鸟下斜阳。
汴上逢李柬因寄李二素甫
朱睦㮮（明代）

端坐意不适，夏林飒已秋。忽逢关外使，暂缓望中忧。

野日回残照，池烟淡夕流。怀君欲何语，独上竹西楼。
忆少年·飞花时节
朱彝尊（清代）

飞花时节，垂杨巷陌，东风庭院。重帘尚如昔，但窥帘人远。
叶底重莺梁上燕，一声声伴人幽怨。相思了无益，悔当初相见。
卖镜
赵孟坚（宋代）

卖明镜，怕明镜，
从来面瘦两高颧，况复星星添鬓影。
世间万事颧宜晦，明镜何须炯相对。
镜明卖却昏不磨，从教双鬓雪婆娑。
九江驿纪梦歌
董嗣杲（宋代）

西风吹净汀洲明，萧萧雨荻霜芦声。
江山幻出琉璃屏，谁歌谪传琵琶行。
三更月满十二城，梦超弱水登蓬瀛。
九派水，九叠山，
水水山山锦四环。绿罢玄猿守朱关，
雪鹤舞影石台乾。瑶树琪花不可攀，
花上结子千岁悭。花子昏落鱼鳞斑，
践幽济胜清肺肝。回首空睨双云鬟，
萝香点渍衣袂寒。不觉罡风吹倒还，
琼跳璧溅鸣珊珊。
增新曲相对联句
何逊（南北朝）

酒阑日隐树。
上客请调弦。
娇人挟瑟至。
逶迤未肯前。
旧爱今何挟。
新声徒自怜。
有曲无人听。
徙倚高楼前。
徘徊映日照。
转侧被风吹。
徒为相思响。
伤春君不知。
月昏楼上坐。
含悲望别离。
已切空床怨。
复看花柳枝。
秋吟 其四
黄庚（元代）

沦落天涯已白头，西风吹帽冷飕飕。悲秋未了悲身世，一样情怀两样愁。
附岐二主
郭之奇（明代）

扈跸都头宋文通，赐姓安知异典隆。三贼臣魁过瑜建，夺天子罪次全忠。

衰残行法法安在，壮盛加恩恩屡穷。辞章不逊何须责，皋驿陈兵实首戎。

杜尉衔冤纾主难，李韦溅血使朝空。城头尚父恭何甚，天下痴人恶共蒙。

一劳永逸时亟失，二难五危从此终。河东旆反仍翔凤，汴梁鼓震散飞鸿。

天祐虚名虽袭故，蜀吴会檄果谁同。新唐改步优耆旧，季父藩臣大国崇。

岐邠稍复耕耘政，陇蜀微销苦战埄。遮道馀民留嗣子，军府仍傍故王宫。

局促辕驹奚足数，当年何德可流风。五代世家羞并纪，且从杂传附时雄。
宋太夫人挽词
晁说之（宋代）

汉室贤良逝，莱妻节操长。
生涯两丱角，心事一缣缃。
膝下黄金带，斋中紫玉章。
人间足悲乐，垅柏起清商。
暑景
苏舜钦（宋代）

溽暑倦幽斋，纵横书乱堆。风多应秀麦，雨密不黄梅。

乳燕并头语，红葵向背开。吟馀晴月上，凉思入尊罍。
和才仲五字韵 其二
释慧空（宋代）

一身走四海，未老发先斑。得住从缘住，非闲亦似闲。

泉鸣堂下石，云起屋头山。不碍往来者，无人到此间。
临病咏怀九首 其七
黄省曾（明代）

缅彼林中贤，旷达自高伍。荷锸命追随，云死便埋我。

听言若狂矫，此道足旁午。世间红颜子，谁谢岱遵苦。

珠玉锢重泉，均之化黄土。累累北邙丘，发掘不可数。

秦汉酷侈营，民劳竟何补。王孙贵裸葬，庶几返隆古。
芗林五十咏 其二十二 放鱼矶
杨万里（宋代）

为惜丹砂尾，亲投碧草潭。前头有香饵，千万不须贪。
满朝欢·一点箕星
佚名（宋代）

一点箕星，近天边，光彩辉耀南极。竹马儿童，尽道使君生日。元是凤池仙客。曾曳履、持荷簪笔。称觞处，晚节花香，月周犹待五夕。谁道久拘禁掖。任双旌五马，暂从游逸。九棘三槐，都是等闲亲植。见说玉皇侧席。但早晚、促归调燮。功成了，笑傲南山，寿如南山松柏。
次梁延复韵寄答
郑佐（明代）

盈盈一碧海天宽，百折牂牁路不难。尘阁故交玄是草，班行犹羡鹭为官。

黄花酒泛霜林净，朱鹤琴横雪夜寒。多少疮痍待侧席，未应长啸问渔竿。
汧州作 其四
赵佶（宋代）

杳杳神京路八千，宗祊隔越几经年。衰残病渴那能久，茹苦穷荒敢怨天。
诉衷情（和俞秀老鹤词·五之一）
王安石（宋代）

常时黄色见眉间。松桂我同攀。每言天上辛苦，不肯饵金丹。

怜水静，爱云闲。便忘还。高歌一曲，岩谷迤逦，宛似商山。
闻易实甫比部入蜀题诗却寄
宋育仁（清代）

昔年逢君宣南陌，裘马追从上京客。便拟承明坐奏书，直上金门前射策。

春坊失路空归来，芳皋绿草华已衰。遥望湘水日千里，风波莫致平生怀。

长卿倦游称不仕，颇念邹枚旧游止。琴歌断歇江海辽，卑车远走成都市。

春鸿苍苍渡远云，此时凝望正思君。东风含薰飒然至，婉婉兰芳似可亲。

离日骎骎见时晚，朝暮如流心不断。相思桂树自千年，千年历尽终须见。

萍花齐绿芳气深，登萍骋望伤追寻。南觅浮家不得去，俯仰怀抱成古今。

抱膝高歌倦尘事，缘情哀乐无终始。幽篁窈窕声正哀，日夕望君抱琴至。
句
黄康民（宋代）

三山宝刹栖禅地，万户青帘卖酒家。
群玉亭
朱翌（宋代）

泗滨石窟如蚁族，巧匠琢山如琢木。不问人家与官舍，轩窗随分作岩谷。

符离城东石更多，天划神刓相倚绿。当年来过玉局翁，拄杖敲门步幽麓。

翼然危屋谁所兴，赐以嘉名号群玉。翁家自有小仇池，壶中九华伴孤独。

经行趣尚绝世姿，丑好例皆蒙纪录。银钩烂烂照无穷，走马来看僵立仆。

是时官梅香正阑，亦有海棠红映肉。老翁盖棺二十年，世上遗编数遭狱。

只今见字如见人，满眼清风乱庭竹。想当入海期汗漫，云车屡下仙山曲。

仙山缥缈虚无间，我欲凭之两黄鹄。
夜雨晨霁
杜常（唐代）

桕叶青青栎叶红，高低相倚弄秋风。夜来雨后轻尘敛，绣出骊山岭上宫。
次单君范袖来汪西皋所譔咏秋十章以示因和之
陈著（宋代）

木犀风了桂花风，几日中閒景不同。
惟有黄花偏耐老，饱收霜露玉成功。
庞祐甫卜居白蘋洲走笔寄感
何铸（宋代）

君爱白蘋洲，携家面碧流。皇程惟百里，宦迹只扁舟。

过尽江淮地，何如宛洛游。行宫催种柳，禾黍满神州。
次韵陈子象谢新火诗
韩元吉（宋代）

曲水流觞迹易陈，水边那复御厨珍。
茶烟永日看轻颺，槐火今厨又一新。
邻舍未应烦束缊，官庖犹幸有舆薪。
须公更试长檠夜，賸照歌台拂镜尘。
杏花
司空图（唐代）

诗家偏为此伤情，品韵由来莫与争。

解笑亦应兼解语，只应慵语倩莺声。
莲实
高翥（宋代）

腻玉肌肤碧玉房，累累波面趁红芳。
坐忘佛土三生梦，来结人间一夏凉。
青子绽时仙裳湿，绿包分处蜜脾香。
尊前笑摘酬风露，犹记西湖古柳傍。
九日邻翁招饮
仇远（元代）

佳节喜新霁，作意登南山。
兹山虽不高，亦足供跻攀。
平明放舟出，日暮骑马还。
行止不自由，寸步千里艰。
北邻朱公子，言笑破旅颜。
相与一樽空，徒得半日閒。
人生各憔悴，仕路复问关。
六十始平头，甲子须循环。
粲粲黄金花，才见秋一斑。
忍以发肤脆，犯此风霜顽。
何如归去来，期我岩壑间。
浣花即席
魏了翁（宋代）

轻飔濯袢暑，清与耳目谋。
江山新容态，真意烂不收。
榜人以戒余，将事东郊游。
川后且静波，冯夷亦安流。
联镳载群彦，骈筵驾方舟。
月中乱平渺，高舂尚夷犹。
俯瞰大江横，仰看苍云浮。
滔滔去不息，亹亹生无休。
俯仰三太息，发我心悠悠。
未省昔之人，曾有此乐不。
团团转兰枻，突见龙棹头。
哄然两敌国，蒿矢迅不留。
所争何为者，对面如仇雠。
少须游人散，天暝赐泠飕。
清兴浩无极，洗醆更劝酬。
吏隐斋怀孙龙涵
严一鹏（明代）

分袂愁何恨，开函喜不禁。三年羁旅思，千里故人心。

日落梁溪暮，花残鲁地阴。天台如有赋，双鲤莫浮沉。
题德源庵
刘宰（宋代）

牖户绸缪实父基，豆区积貯训承师。
老来事业仅如此，惭愧平生祗小知。
谢滕王集序启
庾信（南北朝）

某启：伏览制垂赐集序。紫微悬映，如传阙里之书；青岛遥飞，似送层城之璧。若夫甘泉宫里，玉树一丛，玄武阙前，明珠六寸，不得譬此光芒，方斯照烛。有节有度，即是能平八风；愈昌愈高，殆欲去天三尺。

殿下雄才盖代，逸气横云，济北颜渊，关西孔子。譬其毫翰，则风雨争飞；论其文采，则鱼龙百变。蒲桃绕馆，新开碣石之宫；修竹夹池，始作睢阳之苑。琉璃泛酒，鹦鹉承杯。凤穴歌声，鸾林舞曲。况复行云逐雨，回雪随风。胡阳之尉，既成为喜之因；舂陵之侯，便是销忧之地。

某本乏材用，无多述作。加以建邺阳九，劣免儒硎；江陵百六，几从土陇。至如残编落简，并入尘埃；赤轴青箱，多从灰烬。比年疴恙弥留，光阴视息，桑榆已逼，蒲柳方衰，不无秋气之悲，实有途穷之恨。是以精采瞀乱，颇同宋玉；言辞蹇吃，更甚杨雄。一吟一咏，其可知矣。好事者不求，知音者不用。非有班超之志，遂以弃笔，未见陆机之文，久同烧砚。至于凋零之后，残缺所余，又已杂用补袍，随时覆酱。圣慈怜愍，遂垂存录。始知揄扬过差，君子失辞，比拟从横，小人迷惑。荆玉抵鹊，正恐轻用重宝，龙渊削玉，岂不徒劳神虑。匠石回顾，巧材变于雕梁；孙阳一言，奔?是成于骏马。故知假人延誉，重于连城，借人羽毛，荣于尺玉。溟池九万里，无逾此泽之深；华山五千仞，终愧斯恩之重。

即日金门细管，未动春灰；石壁轻雷，尚藏冬蛰。伏愿圣躬，与时纳豫。南阳宝雉，幸足观瞻；郦县菊泉，差能延寿。伏迟至邺可期，从梁有日。同杞子之盟会，必欲瞻仰风尘；共薛侯而来朝，谨当逢迎冠盖。鱼肠尺素，雁足数行，书此谢辞，终知不尽。谨启。
诗二首
崔鶠（宋代）

记得诗狂欲发时，鄱阳湖里月明知。
无人为觅桓伊笛，自卷秋芦片叶吹。
太师杜相公篇章真草过人远甚而特奖後进流於
梅尧臣（宋代）

杜诗尝说少陵豪，祖德兼夸翰墨高。
苏李为奴令侍席，锺王北面使持毫。
郊麟作瑞唯逢趾，天马能行不辨毛。
一诵东山零雨句，无心更学楚离骚。
宣召赴龙图阁观太宗御书应製
杨亿（宋代）

非烟葱蔚苍龙阙，紫府深沈大帝居。
群玉中天开策府，神龟温洛薦图书。
珠宫岑寂经行处，金简荧煌拭目初。
曾是先朝受恩者，因探禹穴涕涟如。
眼儿媚
丁荣（清代）

天山雪后冻嶙峋。寒极似无春。推窗试看，淩兢梅萼，也减精神。

拈毫欲赋砚池水。谁继兔园尘。拚教今夜，割鲜行炙，醉吐车茵。
过水南题范谏议书室
王之道（宋代）

函丈当年贮卧龙，笑谈曾记一尊同。幅巾已起草庐在，寂寞溪山空晚风。
烛影摇红 集饮西樵司勋寓园，听云然女史度曲，分得八字
陈世祥（清代）

鸳瓦霜浓，金缸一点幺荷烨。吴娘匿笑隐红帘，小露裙儿摺。

帘外冰轮碾雪。问谁领、人间花月。缑山仙子，谪向尘中，还吹尺八。

绕径疏梅，凌寒早有幽香接。玉人试与并梅花，一样无分别。

休把凉州高揭。惹多少、宫墙偷擪。酒徒肠热，词客魂消，都难安贴。
次韵王介山别斋职
方一夔（宋代）

葛溪练练铺琼毡，仙人烧丹几何年。庠老三年住仙窟，归骑踟蹰鞭不前。

当今越雪竟谁是，危坐皋比纷不耻。区区升斗老英雄，得失何殊钓温水。

惟君挟策从东来，家传瓢履师颜回。后来终竟祠石室，此去应难隐钓台。

青山笑我逢迟暮，怪奇文字无人觑。谁麾清梦落东安，疏顽尚费推挤去。

悠悠云水交情中，荆州筱簜惭中空。琤馀□韵逐飞鞚，诗老箭锋那可冲。

男儿事业人人有，气概相期向杯酒。他年拥节过子陵，莫道故交翻覆手。
送程建用宣德西归
苏辙（宋代）

昔与君同巷，参差对柴荆。
艰难奉老母，弦歌教诸生。
藜藿饱臧获，布褐均弟兄。
贫贱理则穷，礼义日益明。
我亲本知道，家有月旦评。
逡巡户牖间，时闻叹息声。
善恶不可诬，孝弟神所听。
我见此家人，处约能和平。
它年彼君子，岂复地上行。
尔来三十年，遗语空自惊。
松阡映天末，苦泪缘冠缨。
子亲八十五，皤然老人星。
安舆及禄养，平反慰中情。
月俸虽不多，足备甘与轻。
今年复考课，得秩真代耕。
倚门老鹤望，策马飞鸿征。
归来岁云莫，手奉屠苏觥。
我诗不徒作，以遗乡党铭。
〈君昔尝税居，与敝庐东西相望，武昌君见其家事，知非贫贱人也。
此语未尝语人，俯仰三十年矣。
因君西归，作诗言之，不觉流涕。
〉
和人韵
辛弃疾（宋代）

老奴权至使将军，非所宜蒙定可黥。
嫫母侏儒曾一笑，瓠壶藤蔓便相萦。
解纷已见立谈顷，漏网从今太横生。
岂是人间重生女，只应诗老便多情。
送冷朝阳还上元
韩翃（唐代）

青丝缆引木兰船，名遂身归拜庆年。
落日澄江乌榜外，秋风疏柳白门前。
桥通小市家林近，山带平湖野寺连。
别后依依寒食里，共君携手在东田。
建炎己酉十二月五日避乱鸽湖山十绝句 其一
王庭圭（宋代）

平昔无才可致君，此生何处欲超群。今逢四海干戈动，犹得山间卧白云。
和黄德钦韵赠公路二孙
刘子翚（宋代）

佩鲽趋跄政妙年，阶庭兰玉固天然。人间百艺皆由学，惟有读书知子贤。
水调歌头·惨淡望京阙
严仁（宋代）

惨淡望京阙，慷慨梦天山。引杯中夜看剑，壮气刷幽燕。鼍鼓满天催曙，画角连云啸月，吹断戍瓶烟。犀角赤兔马，虎帐绿熊毡。仗汉节，伸大义，伐可汗。青冥更下斧钺，赤子要君安。铁骑千群观猎，宫样十眉环座，礕礰听鸣弦。莫厌兜鍪冷，归去又貂蝉。
困从台驾随待
释道真（宋代）

下霸道场记，□{维}□{天}□{福}十五年五月八日}记之耳三危山内枲世□{贤}，
结此道场下停□{闲}。侍送门人往不绝，
圣是山谷水未宽。一旬之间僧久住，
感动山神赐霜树。□值牟尼□{威}力重，
此山本□住□{僧}□{田}。
为杨显祖题画送尹别驾实大之嘉兴
罗钦顺（明代）

澄江夜来秋水生，画船击鼓喧朝晴。百壶欲尽千峰午，壮怀秋色两峥嵘。

相门旧压逢原里，至今书屋临江水。千载香名满缙绅，读书有用真能子。

归来遍扫松楸阴，饭尝新稻羹香蕈。故园风物岂不美，简书王事悲人心。

故人自昔深相慕，别意殷勤托毫素。楚水吴山路几千，渚蘋岸蓼花无数。

东南名郡数嘉禾，城郭光涵震泽波。官好常陪五马贵，政通应得万人和。

浮云富贵终何有，汗简功名浑不朽。赠乏千金谩一言，论心何日重携手。
过严关
曾丰（宋代）

誓不南游今复游，东西虽异等南州。
妻儿累己何人免，行止关天不自由。
伏枥过都从野马，乘流遇坎任虚舟。
严关猿鸟休相笑，更过梅关笑却羞。
次何耕道韵
郭印（宋代）

壮岁已倦游，况今老大时。
素交久离索，劳思何可支。
夫子晚识面，迥非尘中姿。
高言风凛凛，直气山巍巍。
欲登公卿门，进退尚狐疑。
飘然至是邦，为言某在斯。
相见无别事，清谈白日移。
时时矜小技，挽我赋新诗。
自怜憔悴态，容德愧姜姬。
辱赠何以报，恨无琼琚辞。
次韵袁畴耕道见贻
晁补之（宋代）

阅世纷纷共旅亭，归来眼为里人明。
老夫未叹尝三已，吾子何忧取一名。
仁义夙心成自误，文章小道得高评。
曲池远市偏宜暑，携卷同来看月生。
踏莎行
洪迈（宋代）

院落深沈，池塘寂静。帘钩卷上梨花影。宝筝拈得雁难寻，篆香梨尽山空冷。

钗凤斜敧，鬓蝉不整。残红立褪慵看镜。杜鹃啼月一声声，等闲又是三春尽。
赠明州霍员外
黄滔（唐代）

惠化如施雨，邻州亦可依。正衙无吏近，高会觉人稀。

海日旗边出，沙禽角外归。四明多隐客，闲约到岩扉。
以劝分出伏龙因谒武侯庙
李曾伯（宋代）

庐存龙去迹成非，草木空山圣得知。
成败论人陈寿史，功名余恨少陵诗。
初心何只三分汉，伟略徒夸十倍丕。
半夜松声卷风雨，犹如抱膝啸吟诗。
春晚
舒邦佐（宋代）

桑柘枝头一一空，林峦放出画屏风。
鹭鸶惊晚归飞急，零乱昏烟一抹中。
偈颂一百六十首
释宗杲（宋代）

黄龙此语盖天地，从来缜密不通风。
后昆随例承其响，总道猫儿解捉虫。
石空山寺题诗（宁夏中卫）
佚名（明代）

叠嶂玲珑竦石空，谁开兰若碧云中。
僧闲夜夜燃灯坐，遥见青山一滴红。
和张叔靖三绝
郑刚中（宋代）

后生修饰正争妍，老者何颜与后肩。
竹迳柴门闭深寂，嵇康只愿得高眠。
久病有感因示后学
释智圆（宋代）

羸病身未死，轻安人屡亡。
穹旻不可问，浮世转加伤。
三十共嗟短，百年同好长。
未能齐一梦，何以事空王。
思佳客 寄外
许诵珠（清代）

曲曲阑干十二红。潇潇暮雨洒帘栊。篱边替瘦多情菊，窗外添愁无赖桐。

罗袖冷，泣西风。相思两字倩征鸿。玉容不是因花减，目断长安路不通。
虎丘行
施世纶（清代）

日落江清放船好，苍苍树色虎丘道。江上昔是阖闾坟，今人来醉坟上草。

兰桡酒舸日夜留，年年歌管无时休。风光易促人易老，昔人曾似今人游。

游人来往成千载，月明惟有荒丘在。荒丘阅见几繁华，春去春来长不改。

夜半吴歌入客船，客心不乐更不眠，举杯聊醉江枫天。
送周茂叔殿丞
吕陶（宋代）

高帆飏汉水，六月南风温。下流乘涨怒，一日千里奔。

湍威雷霆系，石势龙虎蹲。漂摇波涛际，渺漫天地昏。

君心浩溟渤，目笑众水烦。外任安济德，中养澄静源。

青云露三峡，寄傲开琴樽。白日满平楚，放怀清梦魂。

夷险既一致，卷舒惟义存。未易泛沧浪，时平斯道尊。
宽民堂
颜耆仲（宋代）

圣训昭垂本至仁，此堂取义立名新。
通商有道能徕远，计利远心盖为民。
宽赐一分皆德意，奉行两字属微臣。
年年宝货千般集，好是熙台到处春。
送苗子君运使赴河东漕二首 其二
冯山（宋代）

一顾生平于我厚，十年门下见公亲。祗知谈笑无难事，谁识襟公似古人。

遽别未遑论出处，相看何用惜沉沦。清朝勋业谁相问，已向籓篱托此身。
次韵答所和
韦骧（宋代）

苍茫云水度淮城，樯影联联注羽旌。汴泗幸随行舸末，潇湘况羽故人情。

晨征共济襟怀豁，夜泊交谈气味清。应有高篇思宛句，可无美酎继乌程。
花田饯朱未央时余归自都中
邝露（明代）

一樽须尽素馨田，别路惟馀水共天。自爱梅花归庾峤，若随鸿雁向幽燕。

长裾请拟邹枚后，五岳宁论婚嫁先。莫倚唾壶歌伏枥，酒酣为汝拂龙泉。
次韵通明叟晚春二十七首 其十
释德洪（宋代）

桃李无言暗浅深，晓云惭愧不成霖。化工胜却耶溪女，绣遍园林不犯针。
送张侍御赴郴州别驾
耿湋（唐代）

佐郡人难料，分襟日复斜。一帆随远水，百口过长沙。

明月江边夜，平陵梦里家。王孙对芳草，愁思杳无涯。
罗敷媚 有感
吴瑛（清代）

连日才晴还又雨，送暖偷寒。天道多般。也学人情几样看。

从来怕见炎凉境，梦里身单。忽地摧残。世路过于蜀道难。
赠屏风岩栖蟾上人
虚中（唐代）

岩房高且静，住此几寒暄。鹿嗅安禅石，猿啼乞食村。

朝阳生树罅，古路透云根。独我闲相觅，凄凉碧洞门。
鹧鸪天·王梦湘柳泉选梦图，为济南歌者作
夏孙桐（清代）

回雪尊前曲乍阑。歌尘渺渺化飞烟。人间梦影轻于絮，湖上春飞重似山。

移画桨，咽哀弦。鹊山寒食自年年。应知刻意伤春处，丝鬓恒河且自看。
陈村道中
李宏（宋代）

笋舆乘晚上，诘曲过前冲。石怪形难似，山深不计重。

乱流奔绝壑，险径蹑危峰。重难为农苦，辛勤更岁凶。
句 其二十四
晁迥（宋代）

芃芃麦垄惊翚起，灼灼桃园舞蝶来。
别后读鹤田李元晖新诗用其体
方回（元代）

菊悴兰摧忆别离，雪边重映十年诗。
泪凝紫篠湘灵怨，血迸红英蜀魄悲。
旷野虎狼喧寇暴，长途鱼雁隔亲知。
庄生浪说能齐物，尧桀影殇讵可欺。
上元夜六首·其一
崔液（唐代）

玉漏银壶且莫催，铁关金锁彻明开。
谁家见月能闲坐？何处闻灯不看来？
天竺灵隐观鸿渐寺记白香山泉碑
韩淲（宋代）

灵隐天竺山，清流漱奇石。草木郁青葱，岩洞耀丹碧。

有时闲联郁，尽日为散策。萧条怀古心，髣髴问遗迹。

胜士多去来，流年几今昔。寺记喜逢陆，泉碑尚馀白。

因知幽绝处，得之乃无斁。所以千载后，山名转辉赫。

二子有逸韵，烟霞本其癖。想当落笔时，无地著清适。

嗟我复何人，长歌想英魄。
梁鼓吹曲 道亡
沈约（南北朝）

道亡数极归永元。
悠悠兆庶尽含冤。
沈河莫极皆无安。
赴海谁授矫龙翰。
自樊汉仙波流水清且澜。
救此倒悬拯涂炭。
誓师刘旅赫灵断。
率兹八百驱十乱。
登我圣明去多难。
长夜杳冥忽云旦。
好事近
洪适（宋代）

春意渐盈盈，窗外小桃堪折。若问得人怜处，是轻颦时节。

主人特地出红妆，不要云心月。三径虽然冷淡，有采莲舟楫。
常润道中，有怀钱塘，寄述古五首 其一
苏轼（宋代）

从来直道不辜身，得向西湖两过春。沂上已成曾点服，泮宫初采鲁侯芹。

休惊岁岁年年貌，且对朝朝暮暮人。细雨晴时一百六，画船鼍鼓莫违民。
杂记六言五首 其二
刘克庄（宋代）

五更三点待漏，一目十行读书。图南先生仙者，偶然睡觉月馀。
送海阳曾广文之虔州掌教二首 其二
林大春（明代）

三江遥接楚天来，二水中流越岭开。定有蛟龙从此伏，凭君色笑动风雷。
赠潘孝廉丈德舆即送其还淮安四章 其四
姚燮（清代）

人生各道路，离别事亦常。况共六合中，把手非茫茫。

送君出西郭，颠倒车中装。南风动禾黍，路砥沙不飏。

毋为孟浪游，良刀善自藏。所嗟未罄意，恻恻萦我肠。

恐我明日梦，先至淮水旁。淮水日夜流，上有君子堂。

堂虚抱寒碧，漾以明月光。此月如我心，相见毋相忘。
无弦琴
饶延年（宋代）

月作金徽风作弦，清音不在指端传。
有时弹罢无生曲，露滴松梢鹤未眠。
逍遥咏 其四
赵炅（宋代）

我达逍遥理，阴阳运五行。道从初一变，德合混三清。

圣境堪依仗，狐疑事不成。异端违雅淡，返祸自轻生。
偈
释景深（宋代）

火里灵苗秀，无根偏界生。
诸人如体悉，千里共途行。
摸鱼儿（用实之韵）
刘克庄（宋代）

便披蓑、荷锄归去，何须身著宫锦。与谁共话桑麻事，朱老阮生尤稔。筛样饼。瓮样茧，长须赤脚供樵饪。清流浊品。尽扫去胸中，置诸膜外，对酒莫辞饮。

华胥梦，怕杀人惊晓枕。疏窗惟月来闯。一生常被弓旌误，且告朝家追寝。愁个甚。君管取，有薇堪采松堪荫。茅山再任。幸不是谋臣，又非世将，免犯道家禁。
题僧道符天游斋
李之仪（宋代）

六凿相攘不暂休，超然谁复与天游。醯鸡瓮里自歌舞，野马窗间空赘疣。

妙境果从拈处得，生涯须向个中求。逢场作戏由来事，可笑区区问髑髅。
建炎感事
张元干（宋代）

乾坤忽震荡，土宇遂分裂。
杀气西北来，遗毒成僭窃。
议和其祸胎，割地亦覆辙。
傥从种将军，用武寨再劫。
不放匹马回，安得两宫说。
巍巍开国初，真宰创鸿业。
一统包八荒，受降临观阙。
并州稍稽命，骈头亟膏钺。
於今何势殊，天王狩明越。
诸镇本藩翰，楚破阖城血。
翠舆欲东巡，蹈海计愈切。
诏下散百司，恩许保妻妾。
瞻彼廉陛尊，孰与壮班列。
肉食知谋身，未省肯死节。
检校舆地图，宁复见施设。
三吴素轻浮，伤弓更心折。
四顾皆惊波，苍黄共呜咽。
维茲艰危秋，贫士转疏拙。
明年谷增贵，贤愚罔分别。
何处置我家，患在建午月。
故山盍早归，岂忧践霜雪。
作意海边来，初非事干谒。
责我卖屋金，流言尚为孽。
汪公德甚大，游说情激烈。
力救归装贫，一洗肝肺热。
如公趋急难，正似古豪侠。
行藏道甚明，亲养志先决。
去矣茅三间，无间衣百结。
他时期卜邻，此日尤惜别。
请以兄事公，尺书未宜缀。
天香寺
邹云城（清代）

天香何似木樨香，香雨溟濛下石床。说与道人浑不解，倾翻银汉桂为浆。
赵敦礼见招小饮投壶明日南去
许景衡（宋代）

潇洒贤公子，閒邀病客俱。青灯初照席，彩箭已盈壶。

隆准真龙种，清声想凤雏。扁舟明发处，应记梦华胥。
西樵山中杂咏 其六
李孙宸（明代）

山下采茶纷女郎，双鬟高挽自村妆。使君道左休相问，不是罗敷陌上桑。
郊坛斋宫七首
任希夷（宋代）

上林日射苍龙阙，九陌风清野马尘。
恰似楼台临渭水，未饶桃李满天津。
水调歌头（龙帅宴王公明）
赵师侠（宋代）

金鼎调元手，玉殿涣恩华。宣威蜀道，曾见千骑拥高牙。凭仗元枢筹略，宽我宸旒西顾，惠泽被幽遐。为忆江城好，南浦舣仙槎。

格天心，膺帝眷，极褒嘉。琳宫香火缘在，还近玉皇家。霖雨久思贤佐，看即声传丹禁，唤仗听宣麻。衮绣公归去，宰路筑堤沙。
人参
苏轼（宋代）

上党天下脊，辽东真井底。
玄泉倾海腴，白露洒天醴。
灵苗此孕毓，肩肢或具体。
移根到罗浮，越水灌清泚。
地殊风雨隔，臭味终祖祢。
青桠缀紫萼，圆实堕红米。
穷年生意足，黄土手自启。
上药无炮炙，龁啮尽根柢。
开心定魂魄，忧恚何足洗。
糜身辅吾生，既食首重稽。
送莫如山应王郡公纂修之聘兼柬陈廷猷
邵宝（明代）

岁晚携书谒郡侯，侯方燕坐对春秋。两生有道时非汉，二国无徵礼自周。

歌采康衢今日颂，传留廉吏后人修。多情若问西山路，古树阴中涧水流。
春雨卧病朱陈两翁至
许相卿（明代）

山雨连村暗，兰舟二仲来。过逢老多阻，愁痡郁初开。

绿树春将谢，红尘梦久回。高秋苏病骨，还约共登台。
立春内中帖子词·皇帝阁
王珪（宋代）

丽日凝丹阙，光风拂紫闱。
欲知春色早，先上赭黄衣。
立冬节斋宿竹宫悼姚高士
程公许（宋代）

把茅未就橐悬罄，奎画飞来天雨花。
欲职高人归宿处，佩霞长侍玉皇家。
题清江碧嶂集追怀清碧杜先生
蓝仁（明代）

山中之人号云壑，落日题诗寄溪阁。示我清江碧嶂诗，开卷清溪满寥廓。

忆昨先生林下居，黄花翠竹临阶除。平生不受天子禄，老向名山空著书。

十年死别如朝暮，一望孤坟泪如雨。往事悠悠叹逝川，遗编零落俱尘土。

江湖耆旧晚更稀，此卷乃出幽人为。细书深刻不易得，短咏长歌劳我思。

虞杨范揭名当代，犹敬先生师法在。祇今馀子徒纷纷，敢以涓流敌沧海。

清庙之瑟朱丝弦，九皋鹤唳声清圆。波涛万顷注三峡，魑魅九鼎传千年。

吁嗟古人多泯没，一字流传溪渐歇。高情古调人莫知，夜久长松转霜月。
峰顶
郭祥正（宋代）

登山不辞险，探景须穷幽。行彻五千仞，回首视九州。

人寰莽何处，大野苍烟浮。更酌天池泉，古意空悠悠。
勉陈石二生
郑獬（宋代）

精金埋深山，凿土不难得。
大贝贮沧海，破浪亦能识。
山趋猛虎穴，海入长蛟室。
必意往取之，投躯不少惜。
仁义藏遗书，尧孔圣人迹。
不观不知道，触涂暗於漆。
上无猛虎畏，下无长蛟逼。
污辱不及身，灿灿嵬山璧。
金贝岂饱腹，盗窥恐易失。
累累畜满家，仅能一身佚。
孰谓遗书贫，猗顿莫能易。
其源固不赀，可为天下泽。
二子齿甚少，蚤莫宜加力。
剖剥见光铓，拄天一千尺。
勿逐篱下雏，自跨凤凰翼。
雄声落众耳，白日飞霹雳。
偏亲况在堂，雪缕初垂白。
泪眼望荣归，一书千万亿。
夜灯绽寒衣，秋风吹素壁。
胡为不奋飞，跳跃在泥碛。
北阙挂贤科，将相尝曾历。
五犗垂巨钩，往往长鲸食。
学饱遂骞翔，青云无物隔。
右顾玉堂人，左揖金鼎客。
广庭罗鼓钟，朱门画幡戟。
岁时献亲寿，腰金光照席。
慈颜春云披，此乐直无敌。
是为烈丈夫，后世称盛德。
荣辱固在人，孰云非我职。
杂诗三首 其三
许国佐（明代）

湘水忠臣意，浮云游子思。去古犹未远，何必无瑕疵。

彭泽一生人，得力在于斯。
蝶恋花
黄裳（宋代）

古往今来忙里过。今古清光，静照人行道。难似素娥长见好。见频只是催人老。

欲驻征轮无计那。世上多情，却被无情恼。夜夜鸟飞谁识破。满头空恨霜华早。
送友人之武林
于石（宋代）

钱唐江上一帆风，为我重寻旧日踪。十里湖山空战舰，千年宫阙咽僧钟。

潮生潮落东西浙，云去云来南北峰。往事茫茫何处问，残烟衰草泣寒蛩。
依韵和禁烟近事之什
梅尧臣（宋代）

狂风暴雨已频过，近水棠梨著未多。
窈窕踏歌相把袂，轻浮赌胜各南堶。
闲牵白日游丝颺，细蓦黄金舞带拖。
小苑芳菲花斗蕊，华堂嘲哳燕争窠。
西州骏马头如剥，南国佳人颈似瑳。
结客追随倾画榼，分朋游乐藉青莎。
秋千竞打遗钿翠，芍药将开翦缬罗。
我病乞求新火炙，无心更听竹枝歌。
送枢密楼相公归田
陈邦固（宋代）

宦历年多鬓未霜，乞闲几度上封章。
共看解组朝辞馆，争贺悬鱼晚在乡。
家箧已添新划藁，锦袍犹带旧薰香。
溪南别墅乐行堪，策杖乘闲步夕阳。
石门寺四首 其一
朱松（宋代）

橘刺藤梢罥客衣，直缘微禄得奔驰。悬知投老归田味，只似登山困睡时。
次韵铦上人龙河月夜谩兴二首 其二
丁复（元代）

秦淮水流落日西，瑶阶不受翠烟迷。绝怜明月真堪摘，却是青烟不可梯。

电掣海光龙出弄，雪翻林影鹤惊栖。榑桑若木同根叶，莫谓殊方动惨悽。
登白纻山作二首 其二
林枝桥（明代）

兹山未称高，群阜胡若挹。当其歌绕时，云霞四面集。

响戛忽若低，衣飘复如袭。洒酒滴春华，至今芳草湿。

灼灼芙蓉姿，尚染胭脂汁。宾从纷流水，委蛇朱履趿。

颐指山岳颓，风云惟呼吸。不是孟参军，谁能不失色。
夜同宴，用人字
张谓（唐代）

北斗回新岁，东园值早春。竹风能醒酒，花月解留人。

邑宰陶元亮，山家郑子真。平生颇同道，相见日相亲。
敬酬大府二十四舅览诗卷因以见示
卢纶（唐代）

郄公怜戆亦怜愚，忽赐金盘径寸珠。彻底碧潭滋涸溜。

压枝红艳照枯株。九门洞启延高论，百辟联行挹大儒。

顾己文章非酷似，敢将幽劣俟洪炉。
沃洲山为新昌石秉殷赋
庄昶（明代）

我闻沃洲山，渺绝如仙洲。仙洲不可到，梦想空自遒。

清风为我不，白云为我辀。欲凭万古心，穷此天地幽。

何时沃洲仙，与我相绸缪。振衣鳌峰冈，濯足津溪流。

把画庖牺图，开卷大禹畴。六经不得志，万古重删修。

悠悠天壤间，邈矣吾何求。
和王弱翁七首
彭龟年（宋代）

浓淡云山色，抑扬风水声。
体中有佳处，不是喜双清。
梅花
徐夤（唐代）

琼瑶初绽岭头葩，蕊粉新妆姹女家。举世更谁怜洁白，

痴心皆尽爱繁华。玄冥借与三冬景，谢氏输他六出花。

结实和羹知有日，肯随羌笛落天涯。
书壁
释宗振（宋代）

住在千峰最上层，年将耳顺任腾腾。
免教名字挂人齿，甘作今朝百拙僧。
有怀
白玉蟾（宋代）

紫绮轻裘稳，青绫广被长。
明珠怀夜月，孤剑匣秋霜。
气魄今诸葛，襟期旧子房。
西风一长啸，草木正凄凉。
南轩养亲为刘孟昭赋
梁兰（明代）

小车迎养争愉惋，秪爱南轩每每过。谖草叶齐春雨足，紫荆花发午风和。

教儿裹药身犹健，呼婢煎茶客尚多。兼说诸孙数十辈，问安膝下日肩摩。
晚菘行赠石堂慎上人
李锴（清代）

石堂上人能种菘，种菘不与寻常同。丰根大叶厚其里，凌跞百蔌维君宗。

坟卢助骨云助气，乳泉饱沃真香秾。肤凝秋雪薄寒入，心敛石蜜微甘充。

齿牙迎击了无物，厥滓作梗犹凡庸。迩来武遂产此种，十本入韨千钱空。

乃知树艺贵以性，斯土协洽还丰茸。空山野老病脾泻，不谓得此供朝饔。

倾盘下箸不惜尽，屠门大嚼乌足雄。养终吾老终藉汝，上人慎勿疑周颙。
落花
许棐（宋代）

落花传语五更风，能旁亭台几日红。把似匆匆又飞去，不销裁染费春工。
鼓腹无所思朝起暮归眠湫明诗也以诗定韵为十
滕岑（宋代）

芳菲去无迹，人家绿阴里。
有园屋西偏，足以纵步履。
酴醿香绝奇，橘花香更美。
日供香自发，不待微风起。
湖山馆中酬谢士宜
张埴（宋代）

吾道不可东，老雁踏长云。
太息复太息，青海枯成尘。
喙短莫叫空，此物弗贷人。
顾影正念群，一唳生湖滨。
秋夕书怀寄所知
李咸用（唐代）

秋萤一点雨中飞，独立黄昏思所知。三岛路遥身汩没，

九天风急羽差池。年华逐浪催霜发，旅恨和云拂桂枝。

不向故人言此事，异乡谁更念栖迟。
秋日即事四首 其一
吕本中（宋代）

瓦炉香烬欲凝尘，小槛黄花更一新。络纬戒寒鸠唤雨，世间那有自由人。
赋清旷亭
邓深（宋代）

半村半郭事林丘，非阁非船榜钓舟。
秋月无边凉细细，江天不钓水悠悠。
谁开图画当前面，绝点尘埃到上头。
我辈不妨频假榻，主人应喜共盟鸥。
次韵显父睡起偶成
邹浩（宋代）

杜门无复辙声来，一日刚肠欲九回。消遣但能眠白昼，较量犹胜走黄埃。

霜风却暑通归路，篱菊要人荐寿杯。同我此心君最切，更将幽思托清才。
和持国光禄堂赏梅兼寄彝叟德孺
范纯仁（宋代）

叨荣报国老无成，辞疾还乡负物情。身近良朋如倚玉，心怀诸弟若摇旌。

成行每羡随阳雁，得友何惭出谷莺。光禄官閒容谒告，扫除门巷待同行。
小雨饮郊云斋中
叶元吉（清代）

深堂埃壒少，常此息劳薪。高树过疏雨，虚窗落午阴。

江淮聊酒𧣴，辽海遍胡祲。不受飘飖感，高飞羡羽禽。
竹枝词 其二
张书绅（清代）

短长亭子卧烟岚，亭上行人笑语酣。怕是早妆太草草，临流更把野花簪。
对雪寄一二旧友呈张仲巽宗益运判
郑獬（宋代）

少年喜风雪，走上百尺楼。
买酒不论钱，贳却紫貂裘。
相从尽豪不，楼下系紫骝。
雄心视宇宙，万事叶沉浮。
欲骑凤凰去，肯顾万户侯。
误奏上林赋，白衣对冕旒。
一钓沧海空，遂跨六鳌头。
去年辞紫微，龙节得荆州。
渚宫美游观，绛帐压清流。
风雪不异昔，乱眼玉花稠。
日月翻两车，俄惊十五秋。
故人如飞云，零落不能收。
老意虽未伏，酒量已难投。
吊影对明烛，金樽谁献酬。
隔年得一书，何足解沉忧。
安得缩地术，来此醉相留。
故人不可见，敢忘贫贱游。
竞渡櫂歌
黄公绍（唐代）

看龙舟，看龙舟，
两堤未斗水悠悠。一片笙歌催闹晚，
忽然鼓棹起中流。
送财用归开化二首 其一
吕本中（宋代）

年来相聚欲无言，懒说诸方五味禅。所恨归程太匆遽，不收吾骨瘴江边。